Preasfințitul Părinte Veniamin a oficiat sâmbătă un Parastas la Fântâna Eroilor din Varnita, Republica Moldova, în memoria basarabenilor căzuți în războiul de pe Nistru (1992). Împreună cu ierarhul au slujit clericii din Protopopiatul Căușeni.
După slujbă, părintele episcop a evidențiat jertfa soldaților basarabeni în conflictul din Transnistria (1992).
"Cu prețul vieții lor, aceștia au știut să păstreze libertatea pentru noi, iar noi suntem chemați de mult să apărăm libertatea noastră cu demnitate și să afirmăm dreptatea și adevărul", a spus Preasfinția Sa.
"Cum apărăm libertatea noastră și prețuim sacrificiul lor? Facem acest lucru mărturisind adevărul în fața întregii lumi, amintind jertfa eroică a celor jertfiți pentru patrie și neam, dar și prin păstrarea valorilor în care ei au crezut."
Îndemn la solidaritate cu urmașii eroilor
"Din păcate, ne aflăm în situația în care unii ignoră sau neagă adevărul, îl trec sub tăcere pentru favoruri trecătoare, trădând jertfa tuturor celor care au murit pentru patrie, credință și neam. Or, conștiința ne spune că trebuie să ne apărăm demnitatea, așa cum o fac toate națiunile."
Preasfințitul Părinte Veniamin a îndemnat la solidaritate "cu mamele care și-au pierdut fiii, cu soțiile care și-au pierdut soții, cu cei care și-au pierdut frații, dar mai ales cu cei rămași orfani, fără case și fără sprijin, fiind uitați de toți".
"Jertfa eroilor ne ajută să trăim și să păstrăm libertatea și să afirmăm valorile pentru care ei au murit. Ei au crezut în libertate și cu demnitate din țărână ne cheamă să fim demni și responsabili pentru pacea și armonia din lume și pentru un viitor mai bun", a spus Episcopul Basarabiei de Sud.
La comemorare au participat reprezentanți ai Poliției și Armatei Naționale din Republica Moldova, oameni de cultură, cadre didactice, elevi și rude ale celor căzuți pentru apărarea și integritatea țării. Evenimentul a inclus mai multe alocuțiuni și câteva momente cultural-artistice prezentate de elevii liceelor românești din Transnistria.
Sâmbătă s-au împlinit 32 ani de la izbucnirea războiului de pe Nistru.
Foto credit: Facebook / Episcopia Basarabiei de Sud
Urmărește-ne pe Telegram: t.me/basilicanews